Derfor måtte både Region Hovedstaden, Region Midtjylland og Region Syddanmark melde ud, at de ikke havde ressourcer til at teste personale, som i stedet må blive hjemme, til de er helt raske.

Forklaringen fra myndighedernes side er, at de ventede leverancer simpelthen slog fejl, og at de kun fik leveret halvdelen af det, de var blevet stillet i udsigt.

- Der har været nogle leveranceproblemer. Det er superærgerligt, men alle kræfter er sat ind på at få den kapacitet op, så retningslinjerne kan blive implementeret, siger centerchef for planlægning i Sundhedsstyrelsen, Helene Bilsted Probst.

Vil teste flere

Sundhedsministeriet har i eftermiddag meldt helt klart ud. Flere danskere skal testes, så Danmark også følger WHO's anbefalinger.

Alt det, vi kan få ind over Danmarks grænser, tager vi ind. Sundhedsminister Magnus Heunicke (S)

Det skal ske ved at sparke til kapaciteten, så der er mere udstyr til test til rådighed.

- Jeg tør ikke spå om, hvornår det sker, for der er stor, stor usikkerhed på verdensmarkedet. Alt det, vi kan få ind over Danmarks grænser, tager vi ind, siger Magnus Heunicke.

- Vi får test fra udlandet af de store producenter. Men ikke i den grad vi ønsker og har behov for. Vi er også nødt til at tænke helt nyt og være i dialog med både små og helt store virksomheder, tilføjer han.

Sundhedsministeren er også rundt inden for landets grænser, hvor flere virksomheder har meddelt, at de har udstyr, der kan bruges.

En af dem er danske Pentabase, som normalt lever af diagnostik af kræftpatienter, og som producerer reagenser, som bliver brugt til corona-test i udlandet.

De tog kontakt til danske sundhedsmyndigheder i mandags, uden at der blev reageret fra Sundhedsstyrelsens og Statens Serum Instituts (SSI) side.

- Jeg har ringet til det pågældende firma. De får både de positiv- og negativtest fra SSI, så de kan komme videre med arbejdet i at sikre, om det kan bruges, siger Magnus Heunicke.

Retningslinjer er ikke implementeret

Hos Sundhedsstyrelsen er man fuldt ud klar over, at danskere ikke bliver testet i overensstemmelse med retningslinjerne.

- Som det er i dag, er vores retningslinjer ikke implementeret. Derfor er det vigtigt, at testkapaciteten kommer op, siger centerchef Helene Blisted Probst.

Sundhedsstyrelsen ser gerne, at tærsklen for, hvornår personer over 80 år og danskere med kroniske sygdomme bliver testet, sættes ned. Derudover skal mere sundhedspersonale i kritiske funktioner testes, ligesom fødende med symptomer også skal kunne testes for coronavirus.

Det samme gælder nyfødte, der har symptomer, der kan tyde på smitte med virusset og socialt udsatte.